將之京國贈薛員外
黃葉下空館，寂寥寒雨愁。平居歲華晏，絡緯啼林幽。節物凋壯志，咄嗟不能休。空懷趙鞅歎，變化良無由。所思杳何知，側身仰皇州。蒼煙晦楚野，寒浪埋昭丘。趙壹賦命薄，陳思多世憂。翻然羨魚鳥，暢矣山川遊。薛公龍泉姿，其氣在鬥牛。南冠束秀髮，白石勞悲謳。圭袞照崇閱，文儒嗣箕裘。曠然方寸地，霽海浮雲舟。澧浦一遺佩，郢南再悲秋。叫閽路既阻，浩蕩懷靈修。莫奏武溪笛，且登仲宣樓。亨通與否閉，物理相沉浮。天子坐宣室，夔龍奉謨猷。行當賜環去，豈作遺賢羞。